Den nye politiaftale betyder, at landets betjente nu kun skal tilbringe to år på skolebænken frem for tre år, og det vil give et ringere politi.

Det mener Adam Diderichsen, der er lektor i politividenskab på Aalborg Universitet. Han har været med til at udvikle og implementere den nuværende politiuddannelse.

- Det bliver et discountpoliti. Talstærkt, men med et utilstrækkeligt kompetenceniveau. Det er bekymrende, at man går på kompromis, og det er en panikløsning, fordi man er presset på ressourcer, siger Adam Diderichsen.

Han mener, at den nuværende treårige uddannelse allerede er presset på tid.

Læs også : Storebæltsbro og elever betaler for politiforlig

Hos Rigspolitiet er man positivt indstillet over for den nye konstruktion, men det giver Adam Diderichsen ikke meget for.

- Det har man en filosofisk term for, og det er bullshit. Man kan ikke trække en tredjedel fra uddannelsen, uden det får konsekvenser for niveauet. Det vil over tid give borgerne ringere kvalitet og service, siger han.

Aftalen betyder blandt andet, at optaget på politiskolen bliver øget, så politistyrken i første omgang vil vokse med 300 mand.